བྱེད་དེ་བསྒོམ་པའོ། ། ཆོས་ལ་སྤྱོད་པ་དེ་བཅུའི་བདག་ཉིད་ནི། །བསོད་ནམས་ཀྱི་ཕུང་པོ་དཔག་ཏུ་མེད་དོ། །ཅིའི་ཕྱིར་མདོ་དག་ལས་ཐེག་པ་ཆེན་པོ་ཉིད་ཀྱིས་ཆོས་སྤྱོད་པ་ནི་ཤིན་ཏུ་འབྲས་བུ་ཆེ་བར་བསྟན་གྱི། ཉན་ཐོས་ཀྱི་ཐེག་པ་ནི་མ་ཡིན་ཞེ་ན། ཁྱད་པར་དུ་འཕགས་པའི་ཕྱིར་དང་མི་ཟད་པའི་ཕྱིར་ཏེ། །གཞན་ལ་ཕན་འདོགས་པ་ལ་ཞུགས་པའི་ཕྱིར་ཁྱད་པར་དུ་འཕགས་པ་དང་ཡོངས་སུ་མྱ་ངན་ལས་འདས་པ་ན་ཡང་སྐུ་དང་ཡེ་ཤེས་རྒྱུན་ཆད་དེ་མ་ཞི་བའི་ཕྱིར་མི་ཟད་པ་ཉིད་དུ་རིག་པར་བྱའོ། །རྗེས་སུ་མཐུན་པའི་ཆོས་སྒྲུབ་པ་གང་ཞེ་ན། རྣམ་པར་མི་གཡེང་བ་དང་ཕྱིན་ཅི་མ་ལོག་པར། །གྱུར་པ་ནི་རྗེས་སུ་མཐུན་པའི་ཆོས་སོ། །དེ་ལ་རྣམ་པར་གཡེང་བ་རྣམ་པ་དྲུག་མེད་པ་ནི་མི་གཡེང་བ་ཡིན་ལ། གཡེང་བ་དྲུག་ནི་རྣམ་པར་ཤེས་པའི་ཚོགས་ལྔ་ཏིང་ངེ་འཛིན་ལས་ལྡང་བ་རང་བཞིན་གྱིས་རྣམ་པར་གཡེང་བ་དང་ཡུལ་ལ་འཇུག་པ་ཕྱི་རོལ་དུ་རྣམ་པར་གཡེང་བ་དང་། །དེ་བཞིན་དུ་ཏིང་ངེ་འཛིན་གྱིས་རོ་མྱང་བ་དང་བྱིང་བ་དང་རྒོད་པ་ནི་ནང་གི་རྣམ་པར་གཡེང་བ་དང་། །དེ་ལ་མཚན་མར་བཟུང་ནས་ཡིད་ཆེས་པ་ཡི་བསམ་པ་ནི་མཚན་མའི་རྣམ་པར་གཡེང་བ་དང་། །ཡིད་ལ་བྱེད་པ་ངར་འཛིན་པ་དང་བཅས་པ་ནི་གནས་ངན་ལེན་གྱི་རྣམ་པར་གཡེང་བ་དང་། །ཆུང་ངུའི་སྟེ་ཐེག་པ་དམན་པའི་སེམས་ནི་ཡིད་ལ་བྱེད་པའི་རྣམ་པར་གཡེང་བ་སྟེ། །བློ་ལྡན་རྣམས་ཀྱིས་ཤེས་པར་བྱའོ། །ཕྱིན་ཅི་མ་ལོག་པའི་དངོས་པོ་ནི་རྣམ་པ་བཅུ་རིག་པར་བྱ་སྟེ་ཡི་གེ་ལ་ཕྱིན་ཅི་མ་ལོག་པ་དང་དོན་ལ་ཕྱིན་ཅི་མ་ལོག་པ་དང་ཡིད་ལ་བྱེད་པ་ལ་ཕྱིན་ཅི་མ་ལོག་པ་དང་། །མི་འཕྲོ་བ་ལ་ཕྱིན་ཅི་མ་ལོག་པ་དང་རང་དང་སྦྱིའི་མཚན་ཉིད་ལ་ཕྱིན་ཅི་མ་ལོག་པ་གཉིས་དང་ ། །མ་དག་པ་དང་དག་པ་གཉིས་ལ་ཕྱིན་ཅི་མ་ལོག་པ་དང་གློ་བུར་བ་ལ་ཕྱིན་ཅི་མ་ལོག་པ་དང་། མི་སྔངས་པ་ལ་ཕྱིན་ཅི་མ་ལོག་པ་དང་ཁེངས་པ་མེད་པ་ལ་ཕྱིན་ཅི་མ་ལོག་པའོ། །ཡི་གེ་རྣམས་དང་འབྲེལ་ཏེ་རྒྱུན་མི་འཆད་པར་བརྗོད་པའི་ཕྱིར་དང་འདིའི་མིང་ནི་འདིའོ་ཞེས་འདྲིས་པའ་ིཕྱིར་དང་། ། དེ་གཉིས་ལས་ལྡོག་པས་མ་འབྲེལ་བའི་ཕྱིར་དང་མ་འདྲིས་པའི་ཕྱིར། ། སྔ་མ་གཉིས་དོན་ཡོད་པ་དང་ཕྱི་མ་གཉིས་དོན་མེད་པ་སྟེ། །དེ་ནི་ཡི་གེ་ལ་ཕྱིན་ཅི་མ་ལོག་པའོ། ། གཟུང་བ་དང་འཛིན་པ་གཉིས་སུ་སྣང་བར་གྱུར་པ་ནི། ། ཇི་ལྟར་སྣང་བ་དེ་ལྟར་ཡོད་པ་མ་ཡིན་ཏེ། ། དེ་ལྟར་དོན་ལ་མཐོང་བ་གང་ཡིན་པ་དེ་ནི་དོན་ལ་ཕྱིན་ཅི་མ་ལོག་པ་དང་། །གཟུང་བ་དང་འཛིན་པའི་དངོས་པོ་ཡོད་པ་དང་དེར་སྣང་བའི་འཁྲུལ་པ་མེད་པ་གཉིས་ཀ་རྣམ་པར་སྤངས་ཏེ། །གཟུང་བ་དང་འཛིན་པར་རྟོག་པ་དེ་ཡིས་ཡོངས་སུ་བསྒོས་པ་ཡིས། །རྟོག་པ་ཡིད་བྱེད་དེའི་གནས་ཤེས་པ་དེ་ནི། །ཡིད་ལ་བྱེད་པ་ཕྱིན་ཅི་མ་ལོག་པའོ། །ཡིད་ལ་བྱེད་པ་གང་ལ་ཕྱིན་ཅི་མ་ལོག་ཅེ་ན། གཟུང་འཛིན་གཉིས་སུ་སྣང་བའི་རྒྱུ་ལ་སྟེ་རྟོག་པ་ཡིད་ལ་བྱེད་པ་ནི་བརྗོད་པའི་འདུ་ཤེས་ཕྱིན་ཅི་ལོག་པ་མ་བསྒོས་པའོ། །དོན་གྱིས་མེད་པ་དང་ཡོད་པ་སྟེ། ། གོང་དུ་བཤད་པ་དེ་དག་སྒྱུ་མ་དང་རྨི་ལམ་དང་སྨིག་རྒྱུ་དང་ཆུ་ཟླ་ལ་སོགས་པ་བཞིན་དུ་འདོད་དེ། དེ་དག་དངོས་པོར་ཡོད་པ་ཡང་མ་ཡིན་ལ། དེའི་འཁྲུལ་པ་ཙམ་དུ་མེད་པ་ཡང་མ་ཡིན་ནོ། །དེ་ལྟར་དོན་ལ་སྒྱུ་མ་ལ་སོགས་པ་ལྟ་བུར་མཐོང་ནས་སེམས་མི་འཕྲོ་བ་མཐོང་བ་གང་ཡིན་པ་དེ་ནི་མི་འཕྲོ་བ་ལ་ཕྱིན་ཅི་མ་ལོག་པ་སྟེ། །ཡོད་པ་དང་མེད་པ་ལ་སེམས་མི་འཕྲོ་བའི་ཕྱིར་རོ། །རྟོག་པ་ཐམས་ཅད་མི་འཇུག་པའི་ཕྱིར། ། མིག་དང་གཟུགས་རྣམས་ནས་ཡིད་དང་ཆོས་རྣམས་ཞེས་པའི་བར་ཐམས་ཅད་མིང་ཙམ་ཁོ་ན་རུ་ཤེས་པ་སྟེ། ། འདི་ནི་རང་གི་མཚན་ཉིད་ལ་ཕྱིན་ཅི་མ་ལོག་བའོ། ། མཚན་ཉིད་གང་ལ་ཞེ་ན། ཀུན་རྫོབ་ཏུ་ནི་འདི་མིང་ཙམ་མོ་ཞེས་འཛིན་པ་ཡིན་པས་དོན་དམ་པ་རང་གི་མཚན་ཉིད་ལའོ། །ཆོས་ལ་བདག་མེད་པའི་རང་བཞིན་གྱི་ཆོས་ཀྱི་དབྱིངས་ནི་མ་གཏོགས་པར། །འདི་ལྟར་ཆོས་གང་ཡང་ཡོད་པ་མ་ཡིན་ཏེ། །དེའི་ཕྱིར་ན་ཆོས་སྤྱི་ཡི་མཚན་ཉིད་དེར་ཤེས་པ། །དེ་ནི་སྤྱིའི་མཚན་ཉིད་ལ་ཕྱིན་ཅི་མ་ལོག་པའོ། །ཕྱིན་ཅི་ལོག་གི་ཡིད་ལ་བྱེད་པ། །མ་སྤངས་པ་དང་དེ་ སྤངས་པ་ལས། ། ཆོས་ཀྱི་དབྱིངས་དེ་ནི་མ་དག་པ་དང་རྣམ་པར་དག་པ་སྟེ། ། དེ་ལྟར་ཤེས་པ་དེ་ཡང་མ་དག་པ་དང་རྣམ་པར་དག་པ་དེ་ལ་ཕྱིན་ཅི་མ་ལོག་པའོ། །ཆོས་ཀྱི་དབྱིངས་ནི་རང་བཞིན་གྱིས། །རྣམ་པར་དག་པའི་ཕྱིར་ནམ་མཁའ་བཞིན་ཡིན་ལ། །རྣམ་པར་མ་དག་པ་དང་ཕྱིས་རྣམ་པར་དག་པ་གཉིས་ནི་གློ་བུར་དུ་བྱུང་བ་སྟེ། ། དེ་ ལྟར་ཤེས་པ་ཡང་གློ་བུར་དུ་བྱུང་བ་དེ་ལ་ཕྱིན་ཅི་མ་ལོག་པའོ། །ཆོས་རྣམས་དང་ནི་གང་ཟག་གི །ཀུན་ནས་ཉོན་མོངས་པ་དང་རྣམ་པར་དག་པ་ཡང་མེད་ལ། ། དེ་མེད་པའི་ཕྱིར་དེ་བས་སྐྲག་པ་དང་ང་། ། རྒྱལ་བ་ཡང་མེད་དེ་དེ་འདིར་སྐྲག་པ་མེད་པ་དང་ཁེངས་པ་མེད་པ་ལ་ཕྱིན་ཅི་མ་ལོག་པའོ། ། འདི་དག་ནི་རྒྱས་པར་རྡོ་རྗེའི་ཚིག་བཅུ་པོ་དག་གིས་ཤེས་པར་འགྱུར་རོ། །རྡོ་རྗེའི་ཚིག་རྣམས་ཀྱི་ལུས་རྣམ་པར་བཞག་པ་ནི་ངོ་བོ་ཉིད་རྣམ་པ་གསུམ་དང་དམིགས་པ་དང་རྣམ་པར་མི་རྟོག་པ་དང་བརྒལ་བ་དང་ལན་ཏེ་གང་ལ་འཁྲུལ་པ་ཡོངས་གྲུབ་དང་གང་ཞིག་འཁྲུལ་པ་ཀུན་བརྟགས་དང་གང་ལས་འཁྲུལ་པ་གཞན་གྱི་དབང་དང་། །མ་འཁྲུལ་པ་གང་ཞིག་རྣམ་པར་མི་རྟོག་པ་ནི་ཤེས་རབ་དང་གང་ལ་རྣམ་པར་མི་རྟོག་པ་རང་བཞིན་གྱིས་འོད་གསལ་བ་དང་། །འཁྲུལ་པ་དང་མ་འཁྲུལ་པའི་འབྲས་བུ་ཉིད། །དེ་གཉིས་ཀྱི་ནི་མཐའ་མའོ། ། རྡོ་རྗེའི་ཚིག་རྣམས་ཀྱིས་བསྡུས་པའི་དོན་ནི་ངོ་བོ་ཉིད་གསུམ་ནི་དམིགས་པ་སྟེ། །ཡོངས་སུ་གྲུབ་པ་དང་། ཀུན་བརྟགས་པ་དང་། གཞན་གྱི་དབང་ཞེས་བྱ་བ་དག་སྟེ། ཚིག་དང་པོ་གསུམ་དང་གོ་རིམ་བཞིན་ནོ། །རྣམ་པར་མི་རྟོག་པ་ཉིད་ནི་གང་གིས་རྣམ་པར་མི་རྟོག་ཅེ་ན། རྣམ་པར་མི་རྟོག་པའི་ཡེ་ཤེས་ཀྱིས་སོ། །གང་ལ་རྣམ་པར་མི་རྟོག་ཅེ་ན། །རང་བཞིན་གྱིས་འོད་གསལ་བ་ཉིད་ལའོ། །དེ་བས་ན་འདིར་ཤེས་པ་དང་། །ཤེས་བྱ་རྣམ་པར་བཞག་པ་འདི་ལྟ་སྟེ། ངོ་བོ་ཉིད་གསུམ་དང་རྣམ་པར་མི་རྟོག་པ་ཉིད་དང་གོ་རིམ་བཞིན་དུ་རིག་པར་བྱའོ། །བརྒལ་བ་དང་ལན་ནི་ལྷག་མ་རྣམས་ཏེ། །དེ་ལ་བརྒལ་བ་ནི་འདི་ཡིན་ཏེ། གལ་ཏེ་ཀུན་བརྟགས་པ་དང་གཞན་གྱི་དབང་གི་མཚན་ཉིད་ཀྱི་ཆོས་དེ་དག་མེད་ན་ཇི་ལྟར་དམིགས་པར་འགྱུར། །ཅི་སྟེ་ཡོད་ན་དེ་ལྟར་ན་སྟེ་ཆོས་རྣམས་རང་བཞིན་གྱིས་འོད་གསལ་བ་ཉིད་དུ་མི་རུང་ཞེ་ན། །དེའི་ལན་ནི་སྒྱུ་མ་ལྟ་བུ་ཉིད་ཡིན་ཏེ། དཔེར་ན་སྒྱུ་མ་བྱས་པ་ནི་མེད་ཀྱང་དམིགས་པ་ལྟ་བུའོ། །གལ་ཏེ་ཆོས་རྣམས་རང་བཞིན་གྱིས་འོད་གསལ་བ་ཉིད་ཡིན་ན་ཇི་ལྟར་སྔར་ཀུན་ནས་ཉོན་མོངས་པ་ཕྱིས་རྣམ་པར་བྱང་ཞེ་ན། །དེའི་ལན་ནི་ཀུན་ནས་ཉོན་མོངས་པ་དང་། །རྣམ་བར་བྱང་བ་ནམ་མཁའ་ལྟ་བུར་རིག་པར་བྱ་བ་ཡིན་ཏེ། །དཔེར་ན་ནམ་མཁའ་རང་བཞིན་གྱིས་རྣམ་པར་དག་པ་ལ་ཀུན་ནས་ཉོན་མོངས་སོ། །རྣམ་པར་བྱང་ངོ་ཞེས་བྱ་བ་ལྟ་བུའོ། །གལ་ཏེ་སངས་རྒྱས་དཔག་ཏུ་མེད་པ་བྱུང་སྟེ། སེམས་ཅན་དཔག་ཏུ་མེད་པ་དག་གི་ཀུན་ནས་ཉོན་མོངས་པ་བསལ་ན། དེའི་ཕྱིར་ཅི་ལྟར་འཁོར་བ་རྒྱུན་ཆད་པར་མི་འགྱུར་ཞིང་། མྱ་ངན་ལས་འདས་པ་འཕེལ་བར་མི་འགྱུར་ཞེ་ན། དེའི་ལན་ནི་འགྲིབ་པ་མེད་པ་དང་། ཁྱད་པར་དུ་འཕགས་པ་མེད་པ་ཉིད་ཡིན་ཏེ། སེམས་ཅན་གྱི་ཁམས་དང་། རྣམ་པར་བྱང་བའི་ཕྱོགས་དཔག་ཏུ་མེད་པའི་ཕྱིར་རོ། །ཡི་གེ་ཕྱིན་ཅི་མ་ལོག་པས་ཡོད་མེད་དང་དོན་ལ་ཕྱིན་ཅི་མ་ལོག་ནས་ཕྱིན་ཅི་མ་ལོག་པ་དང་། ། ཡིད་བྱེད་ལ་ཕྱིན་ཅི་མ་ལོག་པས་གནས་དང་མཐའ་གཉིས་སུ་མི་འཕྲོ་བ་ལ་ཕྱིན་ཅི་མ་ལོག་པས་སྒྱུ་མ་ལྟ་བུ་ཉིད་དང་། །རང་གི་མཚན་ཉིད་ལ་ཕྱིན་ཅི་མ་ལོག་པས་མི་རྟོག་པ་དང་སྤྱིའི་མཚན་ཉིད་ལ་ཕྱིན་ཅི་མ་ལོག་པས་རང་བཞིན་གྱིས། །རྟག་པར་འོད་གསལ་བ་ཉིད་དང་ནི་མ་དག་པ་དང་དག་པ་ལ་ཕྱིན་ཅི་མ་ལོག་པས། །ཀུན་ནས་ཉོན་མོངས་པ་དང་རྣམ་པར་བྱང་བ་དང་། །དེ་བཞིན་དུ་བློ་བུར་དུ་བྱུང་བ་ལ་ཕྱིན་ཅི་མ་ལོག་པས་ནམ་མཁའ་ལྟ་བུ་ཉིད་དང་། །མི་སྐྲག་པ་ལ་ཕྱིན་ཅི་མ་ལོག་པས་འགྲིབ་པ་མེད་པ་དང་ཁེངས་པ་མེད་པ་ལ་ཕྱིན་ཅི་མ་ལོག་པས་ལྷག་པ་མེད་པ་དང་། །རྡོ་རྗེའི་ཚིག་ནི་རྣམ་པ་བཅུ་ཞེས་བྱའོ། །མཐའ་གཉིས་སྤང་བ་བསྒྲུབ་པ་གང་ཞེ་ན། བདག་དང་ཕུང་པོ་ཐ་དད་པར་ལྟ་བའི་མཐའ་དང་དེ་གཉིས་གཅིག་ཏུ་ལྟ་བའི་མཐའ་དང་། །གཟུགས་སོགས་རྟག་གོ་ཞེས་པ་མུ་སྟེགས་ཅན་གྱིས་བརྟགས་པའི་མཐའ་དང་མི་རྟག་གོ་ཞེས་བྱ་བ་ནི་ཉན་ཐོས་ཀྱིས་བརྟགས་པའི་མཐའ་སྟེ་དེ་གཉི་ག་དང་། །གང་ཟག་དང་ཆོས་ལ་སྒྲོ་འདོགས་པ་དང་། སྐུར་པ་འདེབས་པའི་མཐའ་རྣམ་པ་གཉིས་གཉིས་དང་། ། མི་དགེ་བ་ལ་སོགས་པའི་ཆོས་ནི་ཀུན་ནས་ཉོན་མོངས་པའོ་ཞེས་བྱ་བ་ནི་མི་མཐུན་པའི་ཕྱོགས་དང་དགེ་བ་ལ་སོགས་པ་ནི་རྣམ་པར་བྱང་བའོ་ཞེས་བྱ་བ་ནི་གཉེན་པོའི་མཐའ་དང་། གང་ཟག་དང་ཆོས་ཡོད་དོ་ཞེས་བྱ་བ་རྟག་པ་དང་དེ་མེད་དོ་ཞེས་ཆད་པར་འདུ་ཤེས་པའི་མཐའ་དང་། །གཟུང་བ་དང་འཛིན་པའི་མཐའ་དང་ཀུན་ནས་ཉོན་མོངས་པ་དང་། །རྣམ་པར་བྱང་བའི་མཐའ་ལ་རིམ་པ་བཞིན་གཉིས་དང་གསུམ་སྟེ་ཕྱི་མ་ལ་ཉོན་མོངས་པའི་ཀུན་ནས་ཉོན་མོངས་པ་དང་ལས་ཀྱི་ཀུན་ནས་ཉོན་མོངས་པ་དང་སྐྱེ་བའི་ཀུན་ནས་ཉོན་མོངས་པ་གསུམ་དང་དེའི་གཉེན་པོ་རྣམ་པར་བྱང་བ་ཡང་གསུམ་མོ། །ཡང་དངོས་པོ་ཡོད་པ་དང་དངོས་པོ་མེད་པ་རྣམ་པར་རྟོག་པ་གཉིས་ཀྱི་མཐའ་སྟེ། །དེ་ནི་རྣམ་པ་བདུན་དུ་འདོད། ། བདུན་གང་ཞེ་ན། བདག་གི་དངོས་པོ་ཡོད་པ་དང་དེ་དངོས་པོ་མེད་པར་ལྟ་བ་དང་ཞི་བར་བྱ་བ་སྤང་བྱ་དང་། །ཞི་བར་བྱེད་པ་གཉེན་པོར་ལྟ་བ་དང་སྐྲག་བྱར་རྟོག་པ་དང་དེ་ལ་འཇིགས་པར་སྐྱེ་བ་རྟོག་པ་དང་། །གཟུང་བ་དང་འཛིན་པར་རྟོག་པ་དང་ཡང་དག་པ་ཟག་པ་མེད་པ་ཉིད་དང་། །ལོག་པ་ཟག་པ་དང་བཅས་པ་ཉིད་དུ་རྟོག་པ་དང་སྤང་བྱ་སྤོང་བར་བྱེད་པ་དང་དེ་སྤོང་བར་བྱེད་ནུས་པ་མིན་པར་རྟོག་པ་དང་། གཉེན་པོ་སྐྱེ་བ་མེད་པ་དང་སྐྱེས་ཀྱང་སྤང་བྱ་མཉམ་པའི་དུས་གཅིག་ཏུ་ལྟ་བ་སྟེ། །བདུན་པོ་དེ་ནི་རྣམ་རྟོག་གཉིས་ཀྱི་མཐའ་འོ། ཁྱད་པར་ཅན་དང་ཁྱད་པར་མེད་པ་སྒྲུབ་པ་གང་ཞེ་ན། ཁྱད་པར་ཅན་དང་ཁྱད་པར་མེད་པ་ནི། །ས་བཅུ་དག་ཏུ་ཤེས་པར་བྱ་སྟེ་ས་གང་ལ་ཕ་རོལ་ཏུ་ཕྱིན་པ་གང་ཤས་ཆེ་བ་དེ་ནི་ཁྱད་པར་ཅན་དང་ཐམས་ཅད་དུ་ཐམས་ཅད་ཡང་དག་པར་བསྒྲུབ་པ་ནི་ཁྱད་པར་མེད་པའོ། །དམིགས་པ་བླ་ན་མེད་པ་ལས་ཆོས་བརྟགས་པ་རྣམ་པར་བཞག་པ་གསུང་རབ་ཡན་ལག་བཅུ་གཉིས་ལ་དམིགས་པ་དང་དེ་བཞིན་དུ་ཆོས་ཀྱི་དབྱིངས་དེ་བཞིན་ཉིད་ལ་དམིགས་པ་དང་། །བསྒྲུབ་བྱ་ཕ་རོལ་ཏུ་ཕྱིན་པ་དྲུག་ལ་དམིགས་པ་དང་ལམ་སྒྲུབ་པའི་ཚུལ་གྱི་དམིགས་པ་དང་ཐོས་པ་ལས་བྱུང་བའི་ཤེས་པས་འཛིན་པ་དང་། ། བསམ་པ་ལས་བྱུང་བའི་ཤེས་པས་ངེས་པར་འཛིན་པའི་དམིགས་པ་དང་བསྒོམ་པ་ལས་བྱུང་བའི་ཤེས་རབ་ཀྱིས་རབ་ཏུ་འཛིན་པའི་དམིགས་པ་དང་། །རབ་ཏུ་རྟོགས་པའི་དམིགས་པ་དང་མཐོང་ལམ་ཐོབ་པས་རབ་ཏུ་རྒྱས་པའི་དམིགས་པ་དང་། ། ས་བདུན་པའི་བར་དུ་རྣམ་པར་རྟོག་པའི་དམིགས་པ་དང་ས་བརྒྱད་པ་ལ་རྣལ་དུ་འདུག་པའི་དམིགས་པ་དང་། ། ས་དགུ་པ་ཡན་ཆད་ཕུལ་དུ་བྱུང་བའི་དམིགས་པ་ཡིན་པར་འདོད་དོ། །ཡང་དག་པར་འགྲུབ་པ་ནི་ལམ་གྱི་རྐྱེན་མ་ཚང་བ་མེད་པས་རིགས་ཡང་དག་པར་འགྲུབ་པ་དང་ཐེག་པ་ཆེན་པོ་མི་སྤོང་བས་མོས་པ་ཡང་དག་པར་འགྲུབ་པ་དང་། ། ཐེག་པ་དམན་པས་སེམས་མི་གཡེང་བ་སེམས་བསྐྱེད་པ་ཡང་དག་པར་འགྲུབ་པ་དང་ཕ་རོལ་ཏུ་ཕྱིན་པ་རབ་ཏུ་རྫོགས་པས་བསྒྲུབ་པ་ཡང་དག་པར་འགྲུབ་པ་དང་། ། འཕགས་པའི་ལམ་ཡང་དག་པར་བསྐྱེད་པས་སྐྱོན་མེད་པར་འཇུག་པ་ཡང་དག་པར་འགྲུབ་པ་དང་དགེ་བའི་རྩ་བ་འཕེལ་བས་སེམས་ཅན་སྨིན་པ་ཡང་དག་པར་འགྲུབ་པ་དང་། ། སེམས་ལས་སུ་རུང་བས་ཞིང་ཡང་དག་པར་འགྲུབ་པ་དང་སྲིད་ཞིར་མི་གནས་པས་ ལུང་བསྟན་པ་འཐོབ་པ་ཡང་དག་པར་འགྲུབ་པ་དང་། །སྒྲིབ་པ་མེད་པ་ཉིད་སངས་རྒྱས་ཀྱིས་ཡང་དག་པར་འགྲུབ་པ་དང་དེ། །རྒྱུན་མི་གཅོད་པས་ བྱང་ཆུབ་ཀུན་ཏུ་སྟོན་པ་ཡང་དག་པར་འགྲུབ་བོ། །དེ་ལྟར་ན་འདི་ནི་དབུས་རྣམ་འབྱེད་པའི་བསྟན་བཅོས་ཏེ་དབུ་མའི་ལམ་རབ་ཏུ་སྟོན་པའི་ཕྱིར་རོ། །འདི་ནི་རྟོག་གེའི་སྤྱོད་ཡུལ་མ་ཡིན་པས་རྟོགས་པར་དཀའ་བ་དང་ཕས་ཀྱི་རྒོལ་བ་དག་གིས་མི་ཤིགས་པས་སྙིང་པོའི་དོན་དང་། །བདག་དང་གཞན་གྱི་དོན་བསྒྲུབས་པས་དོན་ཆེན་དང་དེ་བཞིན་ དུ་ཐེག་པ་གསུམ་ཆར་གྱི་ལམ་སྟོན་པས་ཀུན་གྱི་དོན་བསྒྲུབ་པ་དང་ ། །དོན་མེད་པ་ཉོན་མོངས་པ་དང་ཤེས་བྱའི་སྒྲིབ་པ་ཐམས་ཅད་སེལ་བའོ། ། ཐེག་པ་བླ་ན་མེད་པ་ཉིད་ཀྱི་བསྡུས་པའི་དོན་ནི་གསུམ་སྟེ། སྒྲུབ་པ་དང་། བསྒྲུབ་པའི་གཞི་དང་། བསྒྲུབས་པའི་འབྲས་བུའོ། །སྒྲུབ་པ་ནི་ཐེག་པ་ཆེན་པོར་ཇི་ལྟ་བུར་ཆོས་རྣམས་རབ་ཏུ་བཞག་པ་དང་། ཅེས་པ་ལ་སོགས་པས་སོ། །དེའང་ཞི་གནས་བསྒོམ་པ་ལ་གཡེང་བ་མེད་པ་དང་། ལྷག་མཐོང་བསྒོམ་པ་ལ་ཕྱིན་ཅི་མ་ལོག་པར་གྱུར་པའོ། །གང་གི་དོན་དུ་ཞེ་ན། དབུ་མའི་ལམ་གྱིས་ངེས་པར་འབྱུང་བར་བྱ་བའི་དོན་དུའོ། །གང་དུ་ཞེ་ན། ས་བཅུ་དག་སྟེ་ཁྱད་པར་ཅན་དང་ཁྱད་པར་མེད་པའོ་ཞེས་བྱའོ། །ཕྱིན་ཅི་མ་ལོག་པ་རྣམས་ཀྱང་ཡི་གེ་ལ་ཕྱིན་ཅི་མ་ལོག་པས་ཞི་གནས་ཀྱི་མཚན་མ་རབ་ཏུ་རྟོགས་པ་དང་། །དོན་ལ་ཕྱིན་ཅི་མ་ལོག་པས་ལྷག་མཐོང་གི་མཚན་མ་རབ་ཏུ་རྟོགས་པ་དང་། །ཡིད་ལ་བྱེད་པ་ཕྱིན་ཅི་མ་ལོག་པས་ཕྱིན་ཅི་ལོག་གི་གཞི་ཡོངས་སུ་སྤོང་བ་དང་། །མི་འཕྲོ་བ་ལ་ཕྱིན་ཅི་མ་ལོག་པས་དེའི་མཚན་མ་ལེགས་པར་རྟོགས་པར་བྱེད་པ་དང་། རང་གི་མཚན་ཉིད་ཕྱིན་ཅི་མ་ལོག་པས་དེའི་གཉེན་པོ་རྣམ་པར་མི་རྟོག་པའི་ལམ་བསྒོམ་པ་དང་། སྤྱིའི་མཚན་ཉིད་ལ་ཕྱིན་ཅི་མ་ལོག་པས་རྣམ་པར་བྱང་བའི་རང་བཞིན་དུ་རབ་ཏུ་རྟོགས་པ་དང་། མ་དག་པ་དང་དག་པ་ཡིད་ལ་བྱེད་པ་ལ་ཕྱིན་ཅི་མ་ལོག་པས་དེའི་སྒྲིབ་པ་མ་སྤངས་པ་དང་སྤངས་པ་རབ་ཏུ་ཤེས་པ་དང་། །དེའི་གློ་བུར་དུ་བྱུང་བ་ལ་ཕྱིན་ཅི་མ་ལོག་པས་ཀུན་ནས་ཉོན་མོངས་པ་དང་རྣམ་པར་བྱང་བ་ཡང་དག་པ་ཇི་ལྟ་བ་བཞིན་རབ་ཏུ་ཤེས་པ་དང་། །མི་སྐྲག་པ་དང་ཁེངས་པ་མེད་པ་ལ་ཕྱིན་ཅི་མ་ལོག་པས་སྒྲིབ་པ་མེད་པར་ངེས་པར་འབྱུང་བའོ། །བསྟན་བཅོས་དབུས་དང་མཐའ་རྣམ་པར་འབྱེད་པ་ལས། ཐེག་པ་བླ་ན་མེད་པའི་ལེའུར་བཅད་པ་ཞེས་བྱ་བ་སྟེ་ལྔ་པའོ།། །།བསྟན་བཅོས་དབུས་དང་མཐའ་རྣམ་པར་འབྱེད་པ་ཞེས་བྱ་བའི་ཚིག་ལེའུར་བྱས་པ་འཕགས་པ་བྱམས་པས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཛི་ན་མི་ཏྲ་སྟེ་རྒྱལ་བའི་བཤེས་གཉེན་དང་། ཤཱི་ལེནྡྲ་བོ་དྷི་སྟེ་ཁྲིམས་འབྱུང་དབང་པོ་དང་། ཞུ་ཆེན་གྱི་ལོ་ཙཱ་བ་བནྡེ་ཞང་སྣ་ནམ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །། མཆན་འདི་ཡང་སྔོན་བྱོན་སྤྲུལ་པའི་ལོ་པཎ་རྣམས་ཀྱི་གསུང་རབ་དྲི་མ་མེད་པ་དག་ལས། །སློབ་དཔོན་སངས་རྒྱས་གཉིས་པ་དབྱིག་གཉེན་གྱི་འགྲེལ་པ་ལྟར་གཞན་ཕན་སྣང་བས་བྲིས་པ་དགེ་ལེགས་སུ་གྱུར་ཅིག། ༈ །།